b'\n_START_ARTICLE_\nBitka pri Grocki\n_START_SECTION_\nBitka\n_START_PARAGRAPH_\nAvstrijci so imeli ukaz cesarja Karla VI. Habsbur\xc5\xa1kega, da se ob prvi prilo\xc5\xbenosti spopadejo s tur\xc5\xa1ko vojsko._NEWLINE_Avstrijska vojska je pono\xc4\x8di 20. julija zapustila tabor v Vin\xc4\x8di in se po te\xc5\xbekem terenu odpravila proti jugu. Naslednje jutro je cesarska konjenica, sestavljena iz P\xc3\xa1llfyjevega in Savojskega regimenta, naletela na tur\xc5\xa1ko vojsko in jo takoj napadla, ne da bi \xc4\x8dakala na prihod pehote. Osmanske sile, so bile \xc5\xa1tevil\xc4\x8dnej\xc5\xa1e in bolje pripravljene kot avstrijske in so na nasprotnika lahko streljale s skritih vi\xc5\xa1jih polo\xc5\xbeajev. Avstrijsko konjenico so obkolili. Iz obro\xc4\x8da se je re\xc5\xa1il samo Savojski regiment. Po prihodu avstrijske pehote se je razvnela bitka, ki je trajala do ve\xc4\x8dera, ko so se Avstrijci odlo\xc4\x8dili na umik v Vin\xc4\x8do. Turki jih niso zasledovali. 23. julija so se za\xc4\x8deli Avstrijci umikati proti Beogradu. Tur\xc5\xa1ka vojska jim je sledila in za\xc4\x8dela oblegati Beograd. Obleganje se je kon\xc4\x8dalo s podpisom Beograjskega mirovnega sporazuma 18. septembra 1739. Avstrijska vojska je Beograd zapustila in ga prepustila Turkom._NEWLINE_Avstrijska konjenica je imela 2.142 mrtvih in ranjenih, kar je bilo 25-40\xc2\xa0% njihovega skupnega \xc5\xa1tevila.\n_START_SECTION_\nPosledice\n_START_PARAGRAPH_\nPoraz pri Grocki je bil za avstrijski dvor ogromen psiholo\xc5\xa1ki udarec. Po nizu odmevnih zmag nad Turki Evgena Savojskega, so tudi tukrat pri\xc4\x8dakovali kratko in zmagovito vojno. Nepri\xc4\x8dakovan poraz je v Avstriji vzbudil veliko \xc5\xbeeljo po miru, kar so spretno izkoristili osmanski pogajalci in podpisali zelo ugoden Beograjski mirovni sporazum. Z njim so dobili nazaj vsa v tej vojni izgubljena ozemlja na Balkanu, vklju\xc4\x8dno z Beogradom, z izjemo Banata.'